TFEX เตรียมพร้อมเทรดบอนด์ฟิวเจอร์ส 18 ต.ค.
ตลาดอนุพันธ์เตรียมพร้อมเปิดซื้อขายบอนด์ฟิวเจอร์ส (Bond Futures) หรือสัญญาซื้อขายล่วงหน้าที่อ้างอิงกับพันธบัตรรัฐบาลในวันจันทร์ที่ 18 ตุลาคมนี้ ล่าสุดร่วมมือกับสมาคมตลาดตราสารหนี้ไทย เพื่อแลกเปลี่ยนข้อมูลในการกำกับดูแลการซื้อขายและเผยแพร่ข้อมูลเพื่อประกอบการตัดสินใจซื้อขายบอนด์ฟิวเจอร์ส
15 ต.ค. 2553

ตลาดอนุพันธ์เตรียมพร้อมเปิดซื้อขายบอนด์ฟิวเจอร์ส (Bond Futures) หรือสัญญาซื้อขายล่วงหน้าที่อ้างอิงกับพันธบัตรรัฐบาลในวันจันทร์ที่ 18 ตุลาคมนี้ ล่าสุดร่วมมือกับสมาคมตลาดตราสารหนี้ไทย เพื่อแลกเปลี่ยนข้อมูลในการกำกับดูแลการซื้อขายและเผยแพร่ข้อมูลเพื่อประกอบการตัดสินใจซื้อขายบอนด์ฟิวเจอร์ส
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) จำกัด (มหาชน) เปิดเผยว่า ตลาดอนุพันธ์มีความพร้อมในการเปิดซื้อขายบอนด์ฟิวเจอร์สในวันที่ 18 ตุลาคมนี้ โดยได้ทดสอบระบบงานที่เกี่ยวข้องกับสมาชิกไปแล้วตั้งแต่ปลายเดือนกันยายนที่ผ่านมา นอกจากนี้ ตลาดอนุพันธ์ได้เข้าพบกลุ่มผู้ลงทุน ทั้งธนาคารพาณิชย์และผู้ลงทุนสถาบันทั้งในประเทศและต่างประเทศ เพื่อโปรโมทสินค้าดังกล่าว ซึ่งที่ผ่านมาผู้ลงทุนได้ให้ความสนใจเป็นอย่างดี
เพื่อเป็นการสนับสนุนการซื้อขายบอนด์ฟิวเจอร์ส ตลาดอนุพันธ์ได้ร่วมมือกับสมาคมตลาดตราสารหนี้ไทย (ThaiBMA) ในการแลกเปลี่ยนข้อมูลระหว่างกัน เพื่อใช้ในการกำกับดูแลการซื้อขายของทั้ง 2 องค์กร นอกจากนี้ ตลาดอนุพันธ์ยังได้รับความอนุเคราะห์ข้อมูลการซื้อขายของกลุ่มพันธบัตรอายุ 4 - 6 ปี เพื่อนำมาใช้อ้างอิงสำหรับฟิวเจอร์สดังกล่าว โดยจะมีการจัดทำข้อมูล indicative yield ของกลุ่มพันธบัตรอ้างอิง และเผยแพร่แก่ผู้ลงทุนเป็นการทั่วไปทางเว็บไซต์ของตลาดอนุพันธ์ (www.tfex.co.th) เพื่อเป็นข้อมูลประกอบการตัดสินใจซื้อขาย โดยจะเริ่มทำการเผยแพร่ข้อมูลตั้งแต่วันจันทร์ที่ 18 ตุลาคมนี้ เป็นต้นไป
“การร่วมมือระหว่างตลาดอนุพันธ์และสมาคมตลาดตราสารหนี้ไทยในครั้งนี้ นับเป็นก้าวแรกของความร่วมมือของทั้ง 2 องค์กรในการร่วมกันพัฒนาตลาดอนุพันธ์และตลาดตราสารหนี้ของไทย ซึ่งตลาดอนุพันธ์เชื่อมั่นว่าความร่วมมือดังกล่าวเป็นส่วนสำคัญที่จะสนับสนุนให้การซื้อขายบอนด์ฟิวเจอร์สประสบความสำเร็จ” นางเกศรา กล่าว
สัญญาซื้อขายล่วงหน้าที่อ้างอิงกับพันธบัตรรัฐบาลหรือบอนด์ฟิวเจอร์สที่จะซื้อขายในวันที่ 18 ตุลาคมนี้ เป็นฟิวเจอร์สที่อ้างอิงกับพันธบัตรรัฐบาลอายุ 5 ปี อัตราดอกเบี้ย 5% มีมูลค่าของสัญญาเท่ากับ 1 ล้านบาท โดยในวันแรกของการซื้อขายจะมีการซื้อขายบอนด์ฟิวเจอร์สที่ครบอายุในเดือนธันวาคม 2553 และ บอนด์ฟิวเจอร์สที่ครบอายุในเดือนมีนาคม 2554 เพียง 2 series เท่านั้น